তথ্যববিরণী নম্বর : ৩২৭৫

**প্রগতি ইন্ডাস্ট্রিজ লিমিটেডকে আধুনিকায়ন করা হবে**

 **--- শিল্পমন্ত্রী**

ঢাকা, ১৫ ফাল্গুন (২৮ ফেব্রুয়ারি):

 শিল্পমন্ত্রী নূরুল মজিদ মাহমুদ হুমায়ূন বলেছেন, প্রগতি রাষ্ট্রায়ত্ত প্রতিষ্ঠান হিসেবে যে জায়গায় পৌঁছানোর কথা ছিল, সে জায়গায় আমরা যেতে পারিনি। প্রগতি বিদেশ থেকে যন্ত্রাংশ আমদানি করে এখানে অ্যাসেম¦লিং করে। আজকে সময় এসেছে প্রধানমন্ত্রী শেখ হাসিনার নেতৃত্বে যে স্মার্ট বাংলাদেশ গড়ে তোলার যে অঙ্গীকার আমরা করেছি, সে লক্ষ্যে কাজ করার। বিশ্বায়নের যুগে টিকে থাকতে মানসম্মত ও যুগোপযোগী পণ্য উৎপাদন করতে হবে। শুধুমাত্র সিডান কার না, সাশ্রয়ীমূল্যের গাড়ি ও মোটর সাইকেল উৎপাদন করতে হবে। তিনি বলেন, অচিরেই কোরিয়ার কারিগরি সহায়তায় প্রগতি ইন্ডাস্ট্রিজ লিমিটেডকে আধুনিকায়ন করা হবে। জ¦ালানিসাশ্রয়ী পরিবেশবান্ধব ইলেকট্রিক ভেহিকল (ইভি) তৈরিরও পরিকল্পনা আছে।

 মন্ত্রী আজ রাজধানীর তেজগাঁয়ে শিল্প মন্ত্রণালয়ের আওতাধীন বাংলাদেশ ইস্পাত ও প্রকৌশল করপোরেশন (বিএসইসি)- এর প্রতিষ্ঠান প্রগতি ইন্ডাস্ট্রিজ লিমিটেড-এর ঢাকা অফিস প্রাঙ্গণে আধুনিক শো-রুম ও সেলস্ সেন্টারের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 বাংলাদেশ ইস্পাত ও প্রকৌশল করপোরেশনের চেয়ারম্যান মোঃ মনিরুজ্জামানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন শিল্প মন্ত্রণালয়ের সিনিয়র সচিব জাকিয়া সুলতানা। এছাড়া সরকারের বিভিন্ন মন্ত্রণালয় ও দপ্তরের ঊর্ধ্বতন কর্মকর্তাবৃন্দ এবং প্রগতি ইন্ডাস্ট্রিজ লিমিটেডের ভারপ্রাপ্ত ব্যবস্থাপনা পরিচালক মোঃ আবুল কালাম আজাদ উপস্থিত ছিলেন।

 মন্ত্রী বলেন, মুক্তিযুদ্ধের পরবর্তী সময়ে যুদ্ধবিধ্বসÍ দেশে প্রগতির বাস-ট্রাকের মাধ্যমে পরিবহন ক্ষেত্রের যাত্রা শুরু হয়। ব্রিটিশদের থেকে চেসিস নিয়ে এসে ট্রাক বানাত প্রগতি। বঙ্গবন্ধু সরকারের সময় সিডান কার বানানোর চেষ্টা শুরু হয়। সে সময় প্রগতি থেকে একটি সিডান কার তৈরি করে বঙ্গবন্ধুকে দেয়া হয়েছিল।

 উল্লেখ্য, দেশের অগ্রযাত্রাকে আরো বেগবান করতে কাজ করে যাচ্ছে বিএসইসি ও এর আওতাধীন সকল শিল্প প্রতিষ্ঠান। প্রগতি ইন্ডাস্ট্রিজ লিমিটেডকে আধুনিকীকরণের লক্ষ্যে গ্রাহকের সেবা সহজীকরণ ও মানোন্নয়ন করার জন্য আধুনিক শো-রুম ও সেলস সেন্টারের স্থাপন করা হয়েছে। এর সাথে রয়েছে আধুনিক ওয়্যারহাউজ। সকল স্তরের গ্রাহকদের চাহিদা বিবেচনায় প্রগতি ইন্ডাস্ট্রিজ লিমিটেড সিডান কার সরবরাহেরও পরিকল্পনা গ্রহণ করেছে।

#

মাহমুদুল/ফয়সল/শফি/সঞ্জীব/রফিকুল/জয়নুল/২০২৪/২০৪০ ঘণ্টা

তথ্যবিবরণী নম্বর : ৩২৭৩

**জটিল রোগে আক্রান্ত রোগীদের হাতে অনুদানের চেক তুলে দিলেন ধর্মমন্ত্রী**

ইসলামপুর (জামালপুর), ১৫ ফাল্গুন (২৮ ফেব্রুয়ারি) :

জামালপুরের ইসলামপুরে ক্যান্সার, কিডনি, লিভার সিরোসিস, স্ট্রোকে প্যারালাইজড, জন্মগত হৃদরোগ ও থ্যালাসেমিয়ায় আক্রান্ত রোগীদের মাঝে অনুদানের চেক বিতরণ করা হয়েছে।

আজ ইসলামপুর উপজেলা পরিষদ সভাকক্ষে ধর্মমন্ত্রী মোঃ ফরিদুল হক খান প্রধান অতিথি হিসেবে উপস্থিত থেকে অনুদানপ্রাপ্ত রোগীদের হাতে এই চেক তুলে দেন।

এ উপলক্ষ্যে ইসলামপুর উপজেলা প্রশাসন ও উপজেলা সমাজসেবা অফিস আয়োজিত অনুষ্ঠানে উপজেলা নির্বাহী কর্মকর্তা মোঃ সিরাজুল ইসলামের সভাপতিত্বে অন্যান্যের মধ্যে উপজেলা স্বাস্থ্য ও পরিবার পরিকল্পনা কর্মকর্তা ডা. আবু তাহের, উপজেলা কৃষি কর্মকর্তা এএলএম রেদোয়ান, উপজেলা প্রকৌশলী আমিনুল ইসলাম, উপজেলা সমাজসেবা কর্মকর্তা রহুল আমিন ও উপজেলা আওয়ামী লীগের সহসভাপতি জামাল আবু নাছের চৌধুরী চার্লেছ প্রমুখ উপস্থিত ছিলেন।

অনুষ্ঠানে ২১ জন অনুদানপ্রাপ্ত রোগীর মাঝে প্রত্যেককে ৫০ হাজার করে মোট ১০ লাখ ৫০ হাজার টাকার এককালীন আর্থিক সহায়তার চেক বিতরণ করা হয়। সমাজকল্যাণ মন্ত্রণালয়ের অধীন জাতীয় সমাজকল্যাণ পরিষদের নিকট হতে এই আর্থিক সহায়তা প্রদান করা হয়ে থাকে।

#

আবুবকর/ফয়সল/সায়েম/রফিকুল/সেলিম/২০২৪/২০২০ ঘন্টা

তথ্যবিবরণী নম্বর: ৩২৭২

**ডায়াবেটিস নিয়ন্ত্রণে শারীরিক পরিশ্রম বাড়ানোর পরামর্শ স্বাস্থ্যমন্ত্রীর**

ঢাকা, ১৫ ফাল্গুন (২৮ ফেব্রুয়ারি):

স্বাস্থ্য ও পরিবার কল্যাণ মন্ত্রী ডা. সামন্ত লাল সেন বলেছেন, পৃথিবীব্যাপী ডায়াবেটিস দিন দিন বৃদ্ধি পাচ্ছে। প্রতি বছর ৭ মিলিয়ন করে নতুন রোগী তৈরি হচ্ছে। বাংলাদেশেও ডায়াবেটিস আক্রান্তের হার দিন দিন বেড়েই যাচ্ছে। বাংলাদেশে এখন প্রায় ১ কোটি ৩০ লাখ ডায়াবেটিস রোগী আছে। ২০৩৫ সাল নাগাদ দেশে এ সংখ্যা ২ কোটি ২০ লাখ হতে পারে।

মন্ত্রী আজ ঢাকার শাহবাগে বারডেম হাসপাতালে ‘বিশ্ব ডায়াবেটিস দিবস’ উপলক্ষ্যে আয়োজিত আলোচনা সভায় প্রধান অতিথির বক্তব্যে এসব কথা বলেন।

সামন্ত লাল সেন বলেন, বর্তমানে দেশে ৫০ ভাগ মানুষ জানেই না তাদের ডায়াবেটিস হয়েছে। ইদানিং গ্রামের মানুষদেরও ডায়াবেটিস হচ্ছে যা আমাদের ভাবনার বিষয় হয়ে দাঁড়িয়েছে। এই মুহূর্তে সবার আগে প্রয়োজন সচেতনতা বৃদ্ধি করা। আমাদের সবাইকে সচেতন হতে হবে, শারীরিক পরিশ্রম বাড়াতে হবে এবং স্বাস্থ্যকর জীবন-যাপনের অভ্যাস করতে হবে।

বাংলাদেশ ডায়াবেটিস সমিতির সভাপতি ও জাতীয় অধ্যাপক এ কে আজাদের সভাপতিত্বে সভায় বাংলাদেশ ডায়াবেটিস সমিতির মহাসচিব অধ্যাপক মো. সাইফুদ্দিন, ডা. অরুপ রতনসহ অন্যান্য বক্তারা বক্তব্য রাখেন। সভায় মূল প্রবন্ধ পাঠ করেন অধ্যাপক ডা. মো. ফারুক পাঠান।

#

মাইদুল/ফয়সল/সায়েম/রফিকুল/শামীম/২০২৪/১৯২০ঘণ্টা

তথ্যবিবরণী নম্বর: ৩২৭৪

**এডিপি শতভাগ বাস্তবায়নের তাগিদ গণপূর্তমন্ত্রীর**

ঢাকা, ১৫ ফাল্গুন (২৮ ফেব্রুয়ারি):

গৃহায়ন ও গণপূর্ত মন্ত্রণালয়ের বার্ষিক উন্নয়ন কর্মসূচি শতভাগ বাস্তবায়নের তাগিদ দিলেন গৃহায়ন ও গণপূর্তমন্ত্রী র আ ম উবায়দুল মোকতাদির চৌধুরী।

আজ মন্ত্রণালয়ের সভাকক্ষে এডিপি বাস্তবায়ন অগ্রগতি পর্যালোচনা সভায় সভাপতির বক্তব্যে মন্ত্রী মন্ত্রণালয়ের অধীন দপ্তর ও সংস্থার প্রধানদের উদ্দেশ্যে এ কথা বলেন।

মন্ত্রী বলেন, প্রত্যেক দপ্তর ও সংস্থার ভাবমূর্তি উজ্জ্বল হয় এমন কাজ করতে হবে। নিজের দক্ষতা, বুদ্ধিমত্তা, আন্তরিকতা ও দেশপ্রেমের সাথে কাজ করতে হবে। সিদ্ধান্ত গ্রহণে অহেতুক বিলম্ব করা থেকে বিরত থাকতে হবে।

গৃহায়ন ও গণপূর্ত মন্ত্রণালয়ের এডিপি বাস্তবায়নের অগ্রগতি জাতীয় গড় থেকে বেশি হলেও তা যথেষ্ট সন্তোষজনক নয় বলে মন্ত্রী মন্তব্য করেন। আগামী ৩০ জুনের আগেই প্রত্যেক দপ্তর ও সংস্থার এডিপি বাস্তবায়ন অগ্রগতি সম্মানজনক পর্যায়ে নিয়ে আসার জন্য তিনি নির্দেশনা প্রদান করেন। সভাপতির বক্তব্যে মন্ত্রী প্রকল্পসংশ্লিষ্টদের আরো আন্তরিকভাবে দায়িত্ব পলনের নির্দেশ দেন। সভায় গৃহায়ন ও গণপূর্ত মন্ত্রণালয় ও এর অধীন সকল দপ্তর ও সংস্থার চলমান প্রকল্পের বাস্তবায়ন অগ্রগতি (ভৌত ও আর্থিক) তুলে ধরে প্রকল্প বাস্তবায়নে বিদ্যমান সমস্যা ও চ্যালেঞ্জসমূহ সম্পর্কে বিস্তারিত আলোচনা হয়। সকল চ্যালেঞ্জ মোকাবিলা করে নির্ধারিত সময়ের মধ্যে প্রকল্পের কাজ শেষ করার জন্য মন্ত্রী প্রকল্প পরিচালক ও সংশ্লিষ্টদের নির্দেশনা দেন।

উল্লেখ্য, জানুয়ারি ২০২৪ পর্যন্ত গৃহায়ন ও গণপূর্ত মন্ত্রণালয়ের ২০২৩-২৪ অর্থবছরের বার্ষিক উন্নয়ন কর্মসূচি বাস্তবায়ন অগ্রগতি ৩০ দশমিক ২৮ শতাংশ। গতবছর একই সময়ে এই অগ্রগতির হার ছিল ৩৮ দশমিক ১০ শতাংশ। ২০২৩-২৪ অর্থবছরে সরকারের বার্ষিক উন্নয়ন কর্মসূচির বাস্তবায়ন অগ্রগতি ২৭ দশমিক ১১ শতাংশ।

সভায় গৃহায়ন ও গণপূর্ত মন্ত্রণালয়ের সচিব কাজি ওয়াছি উদ্দিন, রাজধানী উন্নয়ন কর্তৃপক্ষের চেয়ারম্যান আনিসুর রহমান মিয়া, গাজীপুর উন্নয়ন কর্তৃপক্ষের চেয়ারম্যান আজমত উল্লাহ খান, রাজশাহী উন্নয়ন কর্তৃপক্ষের চেয়ারম্যান জিয়াউল হকসহ মন্ত্রণালয়ের অধীন বিভিন্ন দপ্তর ও সংস্থার প্রধানসহ ঊর্ধ্বতন কর্মকর্তাবৃন্দ ঊপস্থিত ছিলেন।

#

রেজাউল/ফয়সল/সায়েম/সঞ্জীব/রফিকুল/শামীম/২০২৪/২০১৫ঘণ্টা

তথ্যবিবরণী নম্বর: ৩২৭২

**ডায়াবেটিস নিয়ন্ত্রণে শারীরিক পরিশ্রম বাড়ানোর পরামর্শ স্বাস্থ্যমন্ত্রীর**

ঢাকা, ১৫ ফাল্গুন (২৮ ফেব্রুয়ারি):

স্বাস্থ্য ও পরিবার কল্যাণ মন্ত্রী ডা. সামন্ত লাল সেন বলেছেন, পৃথিবীব্যাপী ডায়াবেটিস দিন দিন বৃদ্ধি পাচ্ছে। প্রতি বছর ৭ মিলিয়ন করে নতুন রোগী তৈরি হচ্ছে। বাংলাদেশেও ডায়াবেটিস আক্রান্তের হার দিন দিন বেড়েই যাচ্ছে। বাংলাদেশে এখন প্রায় ১ কোটি ৩০ লাখ ডায়াবেটিস রোগী আছে। ২০৩৫ সাল নাগাদ দেশে এ সংখ্যা ২ কোটি ২০ লাখ হতে পারে।

মন্ত্রী আজ ঢাকার শাহবাগে বারডেম হাসপাতালে ‘বিশ্ব ডায়াবেটিস দিবস’ উপলক্ষ্যে আয়োজিত আলোচনা সভায় প্রধান অতিথির বক্তব্যে এসব কথা বলেন।

সামন্ত লাল সেন বলেন, বর্তমানে দেশে ৫০ ভাগ মানুষ জানেই না তাদের ডায়াবেটিস হয়েছে। ইদানিং গ্রামের মানুষদেরও ডায়াবেটিস হচ্ছে যা আমাদের ভাবনার বিষয় হয়ে দাঁড়িয়েছে। এই মুহূর্তে সবার আগে প্রয়োজন সচেতনতা বৃদ্ধি করা। আমাদের সবাইকে সচেতন হতে হবে, শারীরিক পরিশ্রম বাড়াতে হবে এবং স্বাস্থ্যকর জীবন-যাপনের অভ্যাস করতে হবে।

বাংলাদেশ ডায়াবেটিস সমিতির সভাপতি ও জাতীয় অধ্যাপক এ কে আজাদের সভাপতিত্বে সভায় বাংলাদেশ ডায়াবেটিস সমিতির মহাসচিব অধ্যাপক মো. সাইফুদ্দিন, ডা. অরুপ রতনসহ অন্যান্য বক্তারা বক্তব্য রাখেন। সভায় মূল প্রবন্ধ পাঠ করেন অধ্যাপক ডা. মো. ফারুক পাঠান।

#

মাইদুল/ফয়সল/সায়েম/রফিকুল/শামীম/২০২৪/১৯২০ঘণ্টা

তথ্যবিবরণী নম্বর: ৩২৭১

**চিকিৎসা সেবা থেকে কোনো রোগীকে বঞ্চিত না করার আহ্বান স্বাস্থ্যমন্ত্রীর**

ঢাকা, ১৫ ফাল্গুন (২৮ ফেব্রুয়ারি):

স্বাস্থ্য ও পরিবার কল্যাণ মন্ত্রী অধ্যাপক ডা. সামন্ত লাল সেন বলেছেন, চিকিৎসকদের সুরক্ষা দেওয়ার দায়িত্ব তাঁর, কিন্তু রোগীর ভালো সেবার দায়িত্ব চিকিৎসকদের নিতে হবে। চিকিৎসকদের প্রতি তাঁর যেমন দায়িত্ব আছে তেমনি রোগীদের প্রতিও সমান দায়িত্ব আছে। হাসপাতালের চিকিৎসা সেবা থেকে কোনো রোগী যেন বঞ্চিত না হয় সেটি নিশ্চিত করার পরামর্শ দেন তিনি।

আজ ঢাকা মেডিকেল কলেজের ডা. শহিদ মিলন অডিটোরিয়ামে নর্থ আমেরিকা মেডিকেল এসোসিয়েশন ও ঢাকা মেডিকেল কলেজের যৌথ আয়োজনে ‘ডোনেশন অভ্‌ মডার্ন হেলথ কেয়ার ইকুইপমেন্ট এন্ড হ্যান্ডস অন ট্রেইনিং’ শীর্ষক অনুষ্ঠানে প্রধান অতিথির বক্তব্যে মন্ত্রী একথা বলেন।

স্বাস্থ্যমন্ত্রী এসময় শেখ হাসিনা জাতীয় বার্ন এন্ড প্লাস্টিক সার্জারি ইনস্টিটিউটের বেড সংখ্যা বৃদ্ধি প্রসঙ্গে বলেন, বঙ্গবন্ধুর হাত দিয়ে ৫ বেডের বার্ন ইউনিটের যাত্রা শুরু হয়েছিল, তাঁর মেয়ে প্রধানমন্ত্রী শেখ হাসিনার হাত দিয়ে ৫০০ বেডে উন্নীত হয়েছে। চেষ্টা থাকলে সবই করা সম্ভব। সবার সহযোগিতা পেলে বাংলাদেশের স্বাস্থ্যসেবার মান অবশ্যই উন্নত করা সম্ভব বলে জানান তিনি। মন্ত্রী বলেন, ঢাকা মেডিকেলের ইন্টার্ন চিকিৎসকরা যে পরিমাণ পরিশ্রম করে তাদেরকে নোবেল দেওয়া উচিত। হাজার হাজার রোগীকে দিনরাত অক্লান্ত সেবা দিয়ে এই চিকিৎসকরা সুস্থ করে তোলেন। চিকিৎসকদেরকে এই কৃতিত্ব অবশ্যই দিতে হবে।

অনুষ্ঠানে নর্থ আমেরিকা মেডিকেল এসোসিয়েশনের পক্ষ থেকে বাংলাদেশের বিভিন্ন স্বাস্থ্যকেন্দ্র ও ব্যক্তি পর্যায়ে চিকিৎসাসামগ্রী প্রদান করা হয়।

#

মাইদুল/পাশা/ফয়সল/সায়েম/রফিকুল/শামীম/২০২৪/১৮৫০ঘণ্টা

তথ্যববিরণী নম্বর : ৩২৭০

**কোভিড-১৯ সংক্রান্ত র্সবশেষ প্রতিবেদন**

ঢাকা, ১৫ ফাল্গুন (২৮ ফেব্রুয়ারি):

 স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা র্পযন্ত ২৪ ঘণ্টায় দেশে ৪৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৬ দশমকি ৩৮ শতাংশ। এ সময় ৭৩৭ জনের নমুনা পরীক্ষা করা হয়েছে।

 গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮৯ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৫ হাজার ৪১০ জন।

#

দাউদ/ফয়সল/শফি/রফিকুল/জয়নুল/২০২৪/১৯০০ ঘণ্টা

তথ্যববিরণী নম্বর : ৩২৬৯

**আগামী ১১ থেকে ১৭ মার্চ** উদ্‌যাপিত **হবে জাটকা সংরক্ষণ সপ্তাহ**

ঢাকা, ১৫ ফাল্গুন (২৮ ফেব্রুয়ারি):

 ‘ইলিশ হলো মাছের রাজা, জাটকা ধরলে হবে সাজা’ -এ স্লোগানকে প্রতিপাদ্য করে আগামী ১১ মার্চ থেকে ১৭ মার্চ পর্যন্ত জাটকা সংরক্ষণ সপ্তাহ-২০২৪ উদ্‌যাপন করা হবে বলে জানিয়েছেন মৎস্য ও প্রাণিসম্পদ মন্ত্রী মোঃ আব্দুর রহমান।

 মৎস্য ও প্রাণিসম্পদ মন্ত্রীর সভাপতিত্বে আজ মৎস্য অধিদপ্তরের সম্মেলন কক্ষে ‘জাটকা সংরক্ষণ সপ্তাহ ২০২৪’ উদ্‌যাপনের লক্ষ্যে ‘ইলিশ সম্পদ উন্নয়ন সংক্রান্ত জাতীয় টাস্কফোর্স কমিটি’র সভায় এ সিদ্ধান্ত গৃহীত হয়।

 মন্ত্রী বলেন, প্রতি বছরের ন্যায় এবছরও জাটকা সংরক্ষণ সপ্তাহ উপলক্ষ্যে নানা কর্মসূচি গ্রহণ করা হবে। কর্মসূচির মধ্যে থাকবে ঢাকার বিভিন্ন গুরুত্বপূর্ণ মৎস্য অবতরণ কেন্দ্র, মাছের আড়ত, বাজারসহ জনাকীর্ণ স্থানে জাটকা সংরক্ষণের গুরুত্ব ও এ সংক্রান্ত আইন বিষয়ে প্রচার কার্যক্রম, গুরুত্বপূর্ণ স্থানে ভিডিও চিত্র প্রদর্শন, জাটকা সংরক্ষণে হাট-বাজার ও আড়তে মোবাইল কোর্ট ও অভিযান পরিচালনা। এছাড়া জেলা ও উপজেলা পর্যায়ে নৌকা বাইচ, হাডুডু, সাঁতার ইত্যাদি ক্রীড়া প্রতিযোগিতা আয়োজন, জাটকা সমৃদ্ধ এলাকায় ভিডিও চিত্র প্রদর্শন ও ভ্রাম্যমাণ আদালত পরিচালনা, মৎস্যজীবী ও জেলে পল্লীতে সচেতনতা ও উদ্বুদ্ধকরণে পথ নাটক, আঞ্চলিক ও লোকসংগীত পরিবেশন এবং জাটকা রক্ষায় জেলা-উপজেলা টাস্কফোর্স কমিটির মাধ্যমে বিশেষ অভিযান পরিচালনা করা হবে বলে জানিয়েছেন তিনি।

 উল্লেখ্য, মৎস্য ও প্রাণিসম্পদ মন্ত্রী মোঃ আব্দুর রহমান আগামী ১১ মার্চ চাঁদপুর সদর উপজেলায় জাটকা সংরক্ষণ সপ্তাহের উদ্বোধন করবেন।

 সভায় মৎস্য ও প্রাণিসম্পদ মন্ত্রণালয়ের সচিব মোহাং সেলিম উদ্দিন, মৎস্য অধিদপ্তরের মহাপরিচালক সৈয়দ মোঃ আলমগীর, মৎস্য গবেষণা ইনস্টিটিউটের মহাপরিচালক ড. মোঃ জুলফিকার আলী, আইনশৃঙ্খলা রক্ষাকারী বাহিনীর সদস্যসহ সংশ্লিষ্টরা উপস্থিত ছিলেন।

#

নাজমুল/ফয়সল/সায়েম/রফিকুল/জয়নুল/২০২৪/১৯৩০ ঘণ্টা

তথ্যবিবরণী নম্বর: ৩২৬৮

**বাংলাদেশ ও সৌদি আরব পরিবেশ রক্ষায় চুক্তি স্বাক্ষরে সম্মত**

নাইরোবি (কেনিয়া), ১৫ ফাল্গুন (২৮ ফেব্রুয়ারি):

পরিবেশ ও বন্যপ্রাণী রক্ষা এবং জলবায়ু পরিবর্তন মোকাবিলায় পারস্পরিক সহযোগিতা বাড়ানোর জন্য বাংলাদেশ ও সৌদি আরব একটি সমঝোতা স্মারক (MoU) স্বাক্ষর করবে।

কেনিয়ার নাইরোবিতে চলমান জাতিসংঘ পরিবেশ অধিবেশনের ফাঁকে পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী আজ সৌদি আরবের পরিবেশ, জলবায়ু ও কৃষি বিষয়ক প্রতিমন্ত্রী ড. ওসামা ইব্রাহিম ফাকিহার সাথে দ্বিপক্ষীয় বৈঠকে এ সিদ্ধান্ত গ্রহণ করেন। পরিবেশ রক্ষায় পারস্পরিক প্রতিশ্রুতি স্বীকৃতি জানিয়ে উভয় দেশই সমঝোতাপত্র স্বাক্ষরের মাধ্যমে সহযোগিতা বাড়ানোর বিষয়ে একমত হয়।

পরিবেশ রক্ষা, বন্যপ্রাণী সংরক্ষণ, জলবায়ু পরিবর্তন মোকাবিলা ও দূষণ নিয়ন্ত্রণের মতো গুরুত্বপূর্ণ ক্ষেত্রে সহযোগিতা জোরদার করতে এ সমঝোতা স্মারক স্বাক্ষরিত হবে।

বৈঠক চলাকালে, প্রতিমন্ত্রী ফাকিহা পরিবেশমন্ত্রী সাবের হোসেন চৌধুরীকে ডিসেম্বর ২০২৪ সালে অনুষ্ঠিতব্য জাতিসংঘ মরুকরণ কনভেনশন (UNCCD) -এ অংশগ্রহণের জন্য আনুষ্ঠানিক আমন্ত্রণ জানান। তিনি বলেন, এই আমন্ত্রণ বিশ্বব্যাপী পরিবেশগত চ্যালেঞ্জ মোকাবিলায় বাংলাদেশ ও সৌদি আরবের মধ্যে ক্রমবর্ধমান সহযোগিতার সাক্ষ্য দেয়।

আলোচনায় তারা জ্ঞান বিনিময় কর্মসূচি, কৃষি, ম্যানগ্রোভ সংরক্ষণ, বর্জ্য ব্যবস্থাপনা, স্মার্ট শহর উন্নয়ন এবং ভূমির অবক্ষয় মোকাবিলার কৌশলসহ বিভিন্ন বিষয় নিয়ে আলোচনা করেন। তাঁরা পরিবেশগত সমস্যার উদ্ভাবনী সমাধানের জন্য বাংলাদেশ ও সৌদি আরবের যৌথ সংকল্পের প্রয়োজনীয়তার ওপর গুরুত্বারোপ করেন।

অন্য একটি কর্মসূচিতে, পরিবেশমন্ত্রী পরিবেশগত প্রতিশ্রুতি কার্যকরী বাস্তবায়নের জন্য বিজ্ঞান নীতি ইন্টারফেস শক্তিশালীকরণ শীর্ষক উচ্চ পর্যায়ের সেগমেন্টে বক্তৃতা করেন যেখানে তিনি জলবায়ু মোকাবিলায় বাংলাদেশ সরকার কর্তৃক প্রণীত মুজিব জলবায়ু সমৃদ্ধি পরিকল্পনা, ব-দ্বীপ পরিকল্পনা, জাতীয় অভিযোজন পরিকল্পনার বিষয়ে আলোকপাত করেন।

#

দীপংকর/ফয়সল/সায়েম/সঞ্জীব/শামীম/২০২৪/২০৫০ঘণ্টা

তথ্যববিরণী নম্বর : ৩২৬৭

**ঐতিহাসিক রাংকুট বনাশ্রম পরিদর্শনে এসে মুগ্ধ কূটনীতিকগণ**

কক্সবাজার, ১৫ ফাল্গুন (২৮ ফেব্রুয়ারি):

 কক্সবাজার সফররত বিভিন্ন দেশের রাষ্ট্রদূত, হাইকমিশনার ও চার্জ দ্য এফেয়ার্স এবং আন্তুর্জাতিক সংস্থার মিশন প্রধানগণ আজ কক্সবাজারের রামুতে অবস্থিত ঐতিহাসিক রাংকুট বনাশ্রম বৌদ্ধ তীর্থস্থান পরিদর্শন করেছেন। এ সময় ২ হাজার ৩০০ বছরের পুরানো মহামতি বুদ্ধের স্মৃতি বিজড়িত স্থান দেখে কূটনীতিকরা বিমোহিত হন। পররাষ্ট্র মন্ত্রণালয়ের উদ্যোগে দুই দিনব্যাপী ‘অ্যাম্বাসেডরস আউটরিচ প্রোগ্রাম’ এর শেষ দিনে আজ রাষ্ট্রদূতগণ কক্সবাজারের বিভিন্ন স্থান পরিদর্শন করেন।

 এর আগে মঙ্গলবার পররাষ্ট্রমন্ত্রী ড. হাছান মাহ্মুদের নেতৃত্বে ‘অ্যাম্বাসেডরস আউটরিচ প্রোগ্রাম’ এ কূটনীতিকগণ চট্টগ্রামের নেভাল একাডেমি এবং কর্ণফুলী টানেল পরিদর্শন শেষে বিশেষ ট্রেনে চড়ে কক্সবাজার পৌঁছান।

 আজ রাংকুট বনাশ্রম বৌদ্ধ তীর্থস্থান আসলে অতিথিদের স্বাগত জানান বিহারাধ্যক্ষ কে শ্রী জ্যোতিসেন মহাথেরো। তিনি কূটনীতিকদের সামনে বিহারের ঐতিহাসিক বিবরণ উপস্থাপন করেন। বিহারাধ্যক্ষ এই অঞ্চলের সাম্প্রদায়িক সম্প্রীতির বহুকালের ঐতিহ্য মিশন প্রধানদের জানান।

 পরিদর্শনকালে মিশন প্রধানগণ বুদ্ধাস্থি সংবলিত ঋদ্ধিময় বুদ্ধবিম্ব পরিদর্শন করেন এবং সেখানে শ্রদ্ধা নিবেদন করেন। তারা বিহারের বিভিন্ন স্থানে সংরক্ষিত বৌদ্ধ পুরাকীর্তিগুলো ঘুরে দেখেন। পরে অতিথি কূটনীতিকদের সম্মানে স্থানীয় শিশু-কিশোররা গান ও নৃত্য পরিবেশন করে। স্থানীয় পিঠাপুলি আর ফলমূল দিয়ে কূটনীতিকদের আপ্যায়ন করা হয়।

 কক্সবাজার সফরের অনুভূতি প্রকাশকালে বিভিন্ন মিশনের প্রধানগণ বাংলাদেশের পর্যটন খাতের অপার সম্ভাবনার কথা জানান। ‘এম্বেসেডরস আউটরিচ প্রোগ্রাম’ বাংলাদেশের পর্যটনের সম্ভাবনাকে কাজে লাগাতে গুরুত্বপূর্ণ ভূমিকা রাখবে বলে তারা মত দেন। বাংলাদেশের সাম্প্রদায়িক সম্প্রীতি সারা বিশ্বের জন্য একটি অসাধারণ নজির বলে তারা উল্লেখ করেন।

 বিহারাধ্যক্ষ জ্যোতিসেন ‘অ্যাম্বাসেডরস আউটরিচ প্রোগ্রাম’ আয়োজনের জন্য পররাষ্ট্র মন্ত্রণালয়কে ধন্যবাদ জানান। এ ধরনের কর্মসূচি বিদেশিদের নিকট বাংলাদেশ সম্পর্কে ধারণা আরও উঁচু করবে বলে তিনি উল্লেখ করেন।

 পরে কূটনীতিকরা কক্সবাজারের লাবণী ট্যুরিস্ট মার্কেট পরিদর্শন করেন। তারা সেখানে বিভিন্ন হস্তশিল্পজাত পণ্যের দোকান ঘুরে দেখেন এবং স্যুভেনির কেনেন।

 বিকেলে বাংলাদেশ বিমানের ফ্লাইটে কূটনীতিকগণ ঢাকায় ফিরেন।

 অতিরিক্ত পররাষ্ট্র সচিব ড. নজরুল ইসলামসহ পররাষ্ট্র মন্ত্রণালয়ের ঊর্ধ্বতন কর্মকর্তাবৃন্দ এ সময় উপস্থিত ছিলেন।

 উল্লেখ্য, ইউরোপীয় ইউনিয়ন, রাশিয়া, চীন, কোরিয়া, ইতালি, ডেনমার্ক-সহ বিভিন্ন দেশ ও আন্তর্জাতিক সংস্থার ২৪ জন মিশন প্রধানসহ ৩৪ জন কূটনীতিক সদস্য এই আউটরিচ কর্মসূচিতে অংশগ্রহণ করেন।

#

আকরাম/ফয়সল/সায়েম/রফিকুল/জয়নুল/২০২৪/১৮৫০ ঘণ্টা

তথ্যবিবরণী নম্বর: ৩২৬৬

**রাষ্ট্রপতির নিকট বিপিএসসি’র বার্ষিক প্রতিবেদন-২০২৩ পেশ**

ঢাকা, ১৫ ফাল্গুন (২৮ ফেব্রুয়ারি):

আজ বঙ্গভবনে বাংলাদেশ সরকারী কর্ম কমিশনের চেয়ারম্যান মোঃ সোহরাব হোসেন রাষ্ট্রপতি মোঃ শাহাবুদ্দিনের নিকট বাংলাদেশ সরকারী কর্ম কমিশনের বার্ষিক প্রতিবেদন-২০২৩ পেশ করেন।

রাষ্ট্রপতি বাংলাদেশ সরকারী কর্ম কমিশনের সকল কাজে স্বচ্ছতা ও জবাবদিহিতা নিশ্চিত করার আহ্বান জানান।

এ সময় কর্ম কমিশনের সদস্যবৃন্দ ও কমিশন সচিবালয়ের সচিব উপস্থিত ছিলেন।

#

মাহবুব/পাশা/ফয়সল/সায়েম/রফিকুল/শামীম/২০২৪/১৮১০ঘণ্টা

Handout Number : 3265

**Environment Minister Engages in Meeting**

**with Saudi Arabia's Minister of State for Environment**

Dhaka, 28 February:

 Environment, Forest and Climate Change Minister Saber Hossain Chowdhury participated in a significant bilateral meeting with Saudi Arabia's Minister of State for Environment, Dr. Osama Ibrahim Faqeeha, during the ongoing UN Environment Conference in Nairobi, Kenya today.

 In a cordial exchange, State Minister Faqeeha extended a formal invitation to Minister Chowdhury to attend the United Nations Convention to combat Desertification (UNCCD) scheduled for December 2024. This invitation underscores the growing collaboration between Bangladesh and Saudi Arabia in addressing environmental challenges on a global scale.

 Recognizing the mutual commitment to environmental stewardship, both nations have agreed to enhance cooperation through the signing of a memorandum of understanding. This memorandum aims to bolster collaboration in key areas such as environmental protection, wildlife conservation, combating climate change and pollution control.

 Furthermore, discussions encompassed a wide array of topics including knowledge exchange programs, agricultural sustainability, mangrove conservation, waste management, the development of smart cities, and strategies to address land degradation. These discussions underscore the shared determination of Bangladesh and Saudi Arabia to pursue innovative solutions to pressing environmental issues.

 Minister Chowdhury expressed Bangladesh's dedication to advancing environmental sustainability both domestically and internationally.

#

Dipankar/Pasha/Faisal/Sayeam/Rafiqul/Joynul/2024/1800 hour

তথ্যবিবরণী নম্বর: ৩২৬৪

**নারীর ক্ষমতায়নে পুনাককে কার্যকর ভূমিকা রাখার আহ্বান ড. রেবেকা সুলতানার**

ঢাকা, ১৫ ফাল্গুন (২৮ ফেব্রুয়ারি):

রাষ্ট্রপতি মোঃ সাহাবুদ্দিনের সহধর্মিনী ড. রেবেকা সুলতানা নারীর ক্ষমতায়নে বিভিন্ন কর্মকৌশল প্রণয়নের মাধ্যমে নারীর অগ্রযাত্রাকে ত্বরান্বিত করতে বাংলাদেশ পুলিশ নারী কল্যাণ সমিতি (পুনাক)-কে কার্যকর ভূমিকা রাখার আহ্বান জানিয়েছেন।

আজ রাজধানীর রাজারবাগে বাংলাদেশ পুলিশ অডিটোরিয়ামে চলমান পুলিশ সপ্তাহ ২০২৪ উপলক্ষ্যে পুনাককে ‘এর ‘বার্ষিক সমাবেশ ও আনন্দমেলা ২০২৪’- অনুষ্ঠানে প্রধান অতিথির বক্তব্যে তিনি এ আহ্বান জানান।

তিনি বলেন, দেশের বিভিন্ন আর্থ-সামাজিক খাতে নারীদের অগ্রাধিকার আজ সর্বজন স্বীকৃত। অর্থনৈতিক কর্মকাণ্ডে নারীদের সম্পৃক্ততা বৃদ্ধির এখনো অনেক সুযোগ ও অবকাশ আছে। দেশের অর্থনীতির মূল স্রোতধারায় নারীদের অংশগ্রহণকে সুসংহত ও সমন্বিত করা এখন খুবই জরুরি ও সময়ের দাবী।

‘পুলিশ সপ্তাহ ২০২৪’ এর দ্বিতীয় দিনে পুনাকের অনুষ্ঠানে ড. রেবেকা বলেন, প্রধানমন্ত্রী শেখ হাসিনার নেতৃত্বাধীন সরকার এখন নারী উন্নয়ন ও ক্ষমতায়নে বাংলাদেশ এখন বিশ্বে রোল মডেল । সরকার নারী সমাজকে উন্নয়নের মূলধারায় সম্পৃক্ত করতে সরকার বিভিন্নমুখী কর্মসূচি বাস্তবায়ন করছে।

নারী জাতির সুষ্ঠু উন্নতি ব্যতীত সমাজকে সমুন্নত বলা যায় না উল্লেখ করে ডঃ রেবেকা বলেন, দেশকে ‘স্মার্ট বাংলাদেশে’ পরিণত করতে হলে তৃণমূল থেকে শুরু করে সকল পর্যায়ে নারী সমাজের সুষম উন্নয়ন নিশ্চিত করতে হবে।

ড. রেবেকা সুলতানা নারী ক্ষমতায়নের পাশাপাশি অর্থনৈতিক উন্নয়নে, দুস্থ ও অসহায় নারীদের আইনি সহযোগিতা প্রদানের ক্ষেত্রে উল্লেখযোগ্য ভূমিকা রাখার জন্য পুনাক ও সংশ্লিষ্ট সবাইকে ধন্যবাদ জানান।

রাষ্ট্রপতির সহধর্মিনী আশা করেন যে, একটি উন্নত, সুখী-সমৃদ্ধ দেশ গঠনে নারী, পুরুষ, শিশু, বৃদ্ধ, সকল শ্রেণির মানুষ এবং অসহায়, অসুস্থ, দৃষ্টি প্রতিবন্ধী ও দুস্থ মানুষের পাশে থেকে সকলকে সাহায্য সহযোগিতা করতে পুনাক আগামী দিনেও অনন্য ভূমিকা রাখবে ।

বাংলাদেশের মহান মুক্তিযুদ্ধে নারীর অংশগ্রহণ ও অবদানকে শ্রদ্ধাভরে স্মরণ করে তিনি বলেন, ‘আমি সেই মহান ত্যাগকে শ্রদ্ধা জানাই এবং একজন নারী হিসেবে গর্ববোধ করি।’ তিনি ১৯৭১ সালে কাল রাতে রাজারবাগে আত্মোউৎসর্গকারী পুলিশ বাহিনীর সদস্যদের প্রতিও শ্রদ্ধা জানান।

বাংলাদেশ পুলিশ নারী কল্যাণ সমিতি (পুনাক) সভানেত্রী ডা. তৈয়বা মুসাররাত জাঁহা চৌধুরী অনুষ্ঠানে সভাপতিত্ব করেন এবং পুনাকের সাধারণ সম্পাদিকা নাসিমা আমিন সংগঠনের বার্ষিক প্রতিবেদন পেশ করেন। এর আগে, রাষ্ট্রপতির সহধর্মিনী পুলিশ সপ্তাহ ২০২৪ উপলক্ষ্যে আয়োজিত রাজারবাগ মাঠে পুনাকের স্টলসমূহ পরিদর্শন করেন।

#

 রাহাত/কামরুজ্জামান/ফতেমা/রাসেল/মাসুম/২০২৪/১৪৪৬ ঘণ্টা

তথ্যবিবরণী নম্বর: ৩২৬৩

**সকল কাজে স্বচ্ছতা ও জবাবদিহিতা নিশ্চিতের মাধ্যমে সরকারি কর্ম কমিশনকে**

**সেন্টার অফ এক্সিলেন্সে পরিণত করতে রাষ্ট্রপতির নির্দেশ**

ঢাকা, ১৫ ফাল্গুন (২৮ ফেব্রুয়ারি):

সরকারি কর্ম কমিশনকে (পিএসসি) সকল কাজে স্বচ্ছতা ও জবাবদিহিতা নিশ্চিতের মাধ্যমে সেন্টার অফ এক্সিলেন্সে পরিণত করার নির্দেশ দিয়েছেন রাষ্ট্রপতি মোঃ সাহাবুদ্দিন।

 পিএসসি চেয়ারম্যান মোঃ সোহরাব হোসাইন এর নেতৃত্বে একটি প্রতিনিধি দল দুপুরে বঙ্গভবনে রাষ্ট্রপতির কাছে কমিশনের বার্ষিক প্রতিবেদন ২০২৩ পেশ করলে তিনি এ নির্দেশ দেন।

  সাক্ষাৎকালে পিএসসি চেয়ারম্যান প্রতিবেদনের বিভিন্ন দিক এবং কমিশনের সার্বিক কার্যক্রম সম্পর্কে রাষ্ট্রপতিকে অবহিত করেন।

রাষ্ট্রপতি মোঃ সাহাবুদ্দিন বলেন, দেশের মেধাবী তরুণরা যাতে তাদের মেধা ও যোগ্যতার স্বাক্ষর রেখে জনগণের সেবার মনোভাব নিয়ে সরকারি চাকরিতে প্রবেশ করতে পারে সেই লক্ষ্যে কর্ম কমিশনের সকল কার্যক্রম পরিচালনা করতে হবে।

নিয়োগ প্রক্রিয়ার জটিলতা ও সময়সীমা কমিয়ে আনতে প্রযুক্তির ব্যবহার বাড়ানোসহ কার্যকর পদক্ষেপ নেয়ার ওপর জোর দেন রাষ্ট্রপতি। তিনি নিয়োগ কার্যক্রমে তথ্য প্রযুক্তির ব্যবহার বাড়ানোরও তাগিদ দেন ।

রাষ্ট্রপতি মোঃ সাহাবুদ্দিন বলেন, বাছাই প্রক্রিয়ায় চাকুরীপ্রার্থীদের দেশপ্রেম, সততা ও নিষ্ঠা এবং স্বাধীনতা ও মুক্তিযুদ্ধের চেতনা সম্পর্কিত বিষয়াদিকে গুরুত্ব দিতে হবে।

পিএসসির কার্যক্রমে সন্তোষ প্রকাশ করে রাষ্ট্রপতি আশা প্রকাশ করেন, ভবিষ্যতে পিএসসি আরও গতিশীল হবে এবং নিয়োগ প্রক্রিয়ার দীর্ঘসূত্রিতা কমিয়ে আনতে সক্ষম হবে। রাষ্ট্রপতির সচিবগণ এসময় উপস্থিত ছিলেন।

#

 রাহাত/কামরুজ্জামান/ফতেমা/রাসেল/মাসুম/২০২৪/১৪৪৬ ঘণ্টা

তথ্যবিবরণী নম্বর: ৩২৬২

**সকলের প্রচেষ্টায় ভূমিসেবাকে স্মার্টসেবায় রূপান্তর করতে চাই**

 **-ভূমিমন্ত্রী**

খুলনা, ১৫ ফাল্গুন (২৮ ফেব্রুয়ারি):

ভূমিমন্ত্রী নারায়ন চন্দ্র চন্দ বলেছেন, সকলের প্রচেষ্টায় ভূমিসেবাকে স্মার্টসেবায় রূপান্তর করতে চাই। স্মার্ট ভূমিসেবায় অনিয়ম, হয়রানি ও কোনো দুর্নীতি থাকবে না। আমাদের লক্ষ্য একটাই টেকসই ও স্মার্ট ভূমি ব্যবস্থাপনা গড়ে তোলা। প্রধানমন্ত্রী শেখ হাসিনা ভূমিসহ সকল সেক্টরে দুর্নীতিকে জিরো টলারেন্স নীতি ঘোষণা করেছেন।

আজ খুলনা জেলা প্রশাসকের সম্মেলনকক্ষে ভূমি মন্ত্রণালয়ের বিশেষ কর্মসূচি Automated Land Administration & Management System (ALAMS) এর আওতায় ভূমিসেবা ডিজিটালাইজেশন ‘১৮০ দিনের স্মার্ট কৌশল’ বিষয়ক কর্মশালায় প্রধান অতিথির বক্তৃতায় মন্ত্রী এসব কথা বলেন।

মন্ত্রী বলেন, জাতির পিতা বঙ্গবন্ধু শেখ মুজিবুর রহমান সাধারণ নাগরিকের ভূমি অধিকার প্রতিষ্ঠায় সোচ্চার। দেশ স্বাধীন হওয়ার পরপরই বঙ্গবন্ধু ভূমি সংস্কারের উদ্যোগ গ্রহণ করেন। বঙ্গবন্ধু ২৫ বিঘা পর্যন্ত জমির খাজনা মওকুফ করেছিলেন। তিনি বলেন, দেশের মালিক জনগণ, এই জনগণের কল্যাণে আমাদের কাজ করে যেতে হবে। সকল ক্ষেত্রে সততা, স্বচ্ছতা ও জবাবদিহিতা নিশ্চিত করতে হবে। সকল তহশিল অফিস জনগণের জন্য উন্মুক্ত রাখতে হবে এবং দালালমুক্ত করতে হবে।

অনুষ্ঠানে বিশেষ অতিথির বক্তৃতা করেন ভূমি মন্ত্রণালয়ের সচিব মোঃ খলিলুর রহমান ও খুলনার অতিরিক্ত বিভাগীয় কমিশনার (রাজস্ব) মোঃ ফিরোজ শাহ। খুলনার বিভাগীয় কমিশনার মোঃ হেলাল মাহমুদ শরীফের সভাপতিত্বে কর্মশালায় স্বাগত বক্তব্য রাখেন জেলা প্রশাসক খন্দকার ইয়াসির আরেফীন। ভূমি মন্ত্রণালয় ও খুলনা বিভাগীয় কমিশনারের কার্যালয় যৌথভাবে এই কর্মশালার আয়োজন করে।

কর্মশালায় খুলনা বিভাগের ১০ জেলার অতিরিক্ত জেলা প্রশাসক (রাজস্ব), বিভাগের সকল উপজেলার সহকারী কমিশনার (ভূমি), ভূমি অধিগ্রহণ কর্মকর্তা ও ভূমি সহকারী কর্মকর্তারা অংশ নেন।

#

সুলতান/কামরুজ্জামান/ফতেমা/রাসেল/মাসুম/২০২৪/১৪৩০ ঘণ্টা

তথ্যবিবরণী নম্বর : ৩২৬১

**তথ্যপ্রযুক্তিতে বাংলাদেশ-জাপান সহযোগিতা বৃদ্ধিতে মতবিনিময় সভা অনুষ্ঠিত**

টোকিও, ২৮ ফেব্রুয়ারি :

 টোকিওস্থ বাংলাদেশ দূতাবাস আজ দূতাবাসের সম্মেলন কক্ষে বাংলাদেশের তথ্যপ্রযুক্তি খাত সংশ্লিষ্ট একটি প্রতিনিধিদলের সাথে মতবিনিময় সভার আয়োজন করে। বাংলাদেশ কম্পিউটার কাউন্সিলের নির্বাহী পরিচালক রণজিৎ কুমারের নেতৃত্বে সফররত প্রতিনিধিদলের সদস্যদের মধ্যে বিশ্ববিদ্যালয় শিক্ষক এবং তথ্যপ্রযুক্তি শিল্পের সাথে সংশ্লিষ্টরা উপস্থিত ছিলেন।

 রাষ্ট্রদূত শাহাবুদ্দিন আহমদ প্রতিনিধিদলের সদস্যদের জাপানের বাজারে বাংলাদেশের আইসিটি খাতের সম্ভাবনাকে কাজে লাগাতে সরকার, একাডেমিয়া এবং শিল্প  সংশ্লিষ্টদের মধ্যে সহযোগিতা বাড়ানোর আহ্বান জানান। প্রতিনিধিদলটি বাংলাদেশ-জাপান আইটি সহযোগিতার ক্ষেত্র সম্প্রসারণের লক্ষ্যে জাপান সফর করছে।

বাংলাদেশ অ্যাসোসিয়েশন অব সফটওয়্যার অ্যান্ড ইনফরমেশন সার্ভিসেস এর সভাপতি রাসেল টি আহমেদ, বঙ্গবন্ধু শেখ মুজিবুর রহমান ডিজিটাল ইউনিভার্সিটির ভাইস চ্যান্সেলর ড. মোহাম্মদ মাহফুজুল ইসলাম, ইউনাইটেড ইন্টারন্যাশনাল ইউনিভার্সিটির ভাইস চ্যান্সেলর ড. মোঃ আবুল কাশেম মিয়া, জাইকা প্রতিনিধি এবং দূতাবাসের কর্মকর্তারা আলোচনায় অংশগ্রহণ করেন।

#

হাসান/কামরুজ্জামান/ফাতেমা/রাসেল/আসমা/২০২৪/ ঘন্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৩২৬০

**বাংলাদেশ জাতীয় পল্লী উন্নয়ন সমবায় ফেডারেশনের**

**বার্ষিক সাধারণ সভা উপলক্ষ্যে প্রধানমন্ত্রীর বাণী**

ঢাকা, ১৫ ফাল্গুন (২৮ ফেব্রুয়ারি) :

প্রধানমন্ত্রী শেখ হাসিনা আগামীকাল ২৯ ফেব্রুয়ারি বাংলাদেশ জাতীয় পল্লী উন্নয়ন সমবায় ফেডারেশনের ৩৬তম বার্ষিক সাধারণ সভা উপলক্ষ্যে নিম্নোক্ত বাণী প্রদান করেছেন :

“বাংলাদেশ জাতীয় পল্লী উন্নয়ন সমবায় ফেডারেশনের ৩৬তম বার্ষিক সাধারণ সভা উপলক্ষ্যে আমি দেশের ৪৭৯টি উপজেলা কেন্দ্রীয় সমবায় সমিতির প্রতিনিধিসহ সকল সমবায়ীদেরকে শুভেচ্ছা জানাচ্ছি।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান যুদ্ধ-বিধ্বস্ত বাংলাদেশের অর্থনীতিকে সুদৃঢ় করতে সমবায়কে সংবিধানে দ্বিতীয় গুরুত্বপূর্ণ খাত হিসেবে স্বীকৃতি দিয়েছিলেন। তিনি সমবায়ভিত্তিক সংগঠনের মাধ্যমে প্রতিটি গ্রামে সাধারণ মানুষের জীবনমান উন্নয়নের পরিকল্পনা বাস্তবায়নে গণমুখী সমবায় আন্দোলনের সূচনা করেন এবং ১৯৭৩ সালের ২৮ আগস্ট ‘বাংলাদেশ জাতীয় পল্লী উন্নয়ন সমবায় ফেডারেশন’ গঠন করেন।

গণতান্ত্রিক ব্যবস্থাপনায় অর্থনৈতিক উন্নয়নে সমবায়ের গুরুত্বপূর্ণ ভূমিকা রয়েছে। পল্লী অঞ্চলের দারিদ্র্য বিমোচন, নতুন কর্মসংস্থান সৃষ্টি, উৎপাদিত পণ্যের বাজারজাতকরণ ও পণ্যের ন্যায্য মূল্য প্রাপ্তিসহ নারীর ক্ষমতায়নে সমবায় গুরুত্বপূর্ণ অবদান রেখে চলেছে। আমরা সমবায়ভিত্তিক ব্যবসা উন্নয়নে যুব সমাজকে সম্পৃক্ত করেছি। দেশের প্রান্তিক মানুষ ও ক্ষুদ্র নৃ-তাত্ত্বিক জনগোষ্ঠীর উন্নয়নে ‘আমার বাড়ি আমার খামার’ প্রকল্পের আওতায় সমবায়ভিত্তিক নানা উন্নয়ন প্রকল্প গ্রহণ করা হয়েছে।

বাংলাদেশ আজ বিশ্বের বুকে উন্নয়নের বিস্ময়। আমরা ইতোমধ্যে উন্নয়নশীল দেশে উন্নীত হয়েছি। ২০৪১ সালের মধ্যে বাংলাদেশকে উন্নত-সমৃদ্ধ স্মার্ট বাংলাদেশে রূপান্তর এবং ২১০০ সালের মধ্যে ডেল্টা প্ল্যান বাস্তবায়নের লক্ষ্যে আমরা কাজ করে যাচ্ছি। স্মার্ট বাংলাদেশ বাস্তবায়নের লক্ষ্যে আমরা ৪টি ভিত্তি নির্ধারণ করেছি-স্মার্ট নাগরিক, স্মার্ট সমাজ, স্মার্ট অর্থনীতি ও স্মার্ট সরকার। উপজেলা কেন্দ্রীয় সমবায় সমিতি-ইউসিসিএ এর মাধ্যমে সমবায়ী কৃষকদের স্মার্ট কৃষক হিসেবে গড়ে তোলা সম্ভব। উন্নয়নের এ ধারা চলমান রাখতে লাগসই প্রযুক্তি ব্যবহার করে টেকসই উন্নয়ন পরিকল্পনা বাস্তবায়নে সমবায় সমিতিগুলো অগ্রণী ভূমিকা পালন করবে বলে আমি মনে করি।

আমি আশা করি, বার্ষিক সাধারণ সভায় সমবায় সমিতির প্রতিনিধিগণ সমবায় অঙ্গনের বহুমুখী কার্যক্রম নিয়ে পারস্পরিক মতবিনিময়, সুচিন্তিত মতামত প্রদান ও ভবিষ্যৎ কর্মপরিকল্পনা প্রণয়ন করবেন, যা সুষ্ঠুভাবে বাস্তবায়িত হলে সম্পূর্ণরূপে দারিদ্র্য বিমোচন করা সম্ভব হবে।

আসুন, সকলের সম্মিলিত প্রচেষ্টায় জাতির পিতা বঙ্গবন্ধু শেখ মুজিবুর রহমান এর স্বপ্নের ক্ষুধা-দারিদ্র্যমুক্ত, উন্নত-সমৃদ্ধ সোনার বাংলাদেশ তথা জ্ঞানভিত্তিক স্মার্ট বাংলাদেশ গড়ে তুলি।

আমি বাংলাদেশ জাতীয় পল্লী উন্নয়ন সমবায় ফেডারেশনের ৩৬তম বার্ষিক সাধারণ সভার সার্বিক সাফল্য কামনা করছি।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

শাহানা/কামরুজ্জামান/ফাতেমা/রাসেল/আসমা/২০২৪/১১০০ ঘন্টা

 আজ বিকাল পাঁচটার আগে প্রচার করা নিষেধ